khistorydata/jeongjo-sjw-relations huggingface dataset:
정조 5년 · 강
命守門將李英義金冕禹洪成源汰去。
정조 5년 · 목
因兵曹取招草記。敎以。 宣傳官之職。至淸極要。自渠輩視之。不啻若仙界。則在所當擇。又非渠輩之比然以可否不順事。作一紛競之端。以是之故。嚴立科條。痛草舊習。觀於 先朝甲子年諸宣傳官回示遠配之敎。而 聖意可以仰認矣。此輩之又復惹鬧於幾十年之後者。究厥罪狀。萬萬痛駭。守門將李英義金冕禹洪成源。爲先汰去。待用棍時。卿其各別嚴棍。伊日參會諸守門將。不能挽止。竟令呼不順者。尤極無狀。一體嚴問取招。如皆無辭遲晩。亦竝汰去後草記。
정조 5년 · 강
命守門將李廷麟金漢彬汰去。孫碩圭李宗郁洪源海河明世玄光國等。竝令該府勘處。
정조 5년 · 목
因兵曹取招草記。敎以。無論參謀與否。其中行首掌務。罪實爲首。何待遲晩之無辭有辭。守門將李廷麟金漢彬。一竝汰去。前此十七宣傳官。一時被罪。況數少渠輩乎。然旣有遲晩後汰去之命。言不可不信。亦豈可徒然解放。守門將孫碩圭李宗郁洪源海河明世玄光國等。竝令該府勘處。至於徐志逸。雖非所任。最是久勤。又不過掖屬子技。干涉此等事。情狀極爲痛駭。汰去。待用棍時。而決棍二十度。
정조 5년 · 강
左參贊金鍾秀從縣道上疏。乞遞本兼諸任。賜批。
정조 5년 · 목
疏略曰。 內閣之任。地近責重。非他司比。而臣之在野遙帶。于今十有三月矣。玆敢申暴肝血。從縣道上聞。鐫臣本兼諸任。準臣歸養前請。批以。待卿久矣。再明請席。備員事緊。卿其勿辭。上來參班。
정조 5년 · 강
召見領府事金尙喆。 承旨李在學。 副總管鄭昌聖于誠正閣。
정조 5년 · 목
予曰。纂輯役事。今果何如耶。 尙喆曰。今將分受董役。而凡例不一。難於取捨矣。予曰。昨聞徐命膺之言。則以爲。國朝寶鑑及 宣廟 肅廟兩朝寶鑑中。 御諱或載或不載。其例不一。而且文體或如綱鑑。或如史略。或如通鑑。詳略亦爲不同云。今將何以爲定耶。尙喆曰。凡例更當議定。有一定之規然後可以按例爲之矣。予曰。凡例雖不可不議定。而此屬纂輯後事。猶爲不急之務。纂輯之役。使之不多日內完訖之意申飭。予曰。堂上今已加差。開月內可以告訖耶。 尙喆曰。 金熤如卽出仕。則來月內。庶可垂畢矣。予曰。年條分排割付。則纂修之工。似可便易矣。 尙喆曰。今於纂輯時。取考日記。則惟我 先朝慈愛之恩。敎誨之德。藹然辭表。丁寧懇惻。臣不勝莊誦感泣之至。自己卯至丙申。爲十八年間事。彙成一册子。以爲垂後觀法之地。實爲美制。敢達。予曰。今卿所奏。實合事宜。此則卿須謄輯。以成一部文字。俾得傳後久遠之道。尙喆曰。徐命膺今於纂輯之役。雖欲誠心爲之。眼視甚艱。且休退之臣。難於兼銜。渠亦以此爲言。似難專任其役。但使之主管校正爲好矣。予曰。徐命膺撰修文字。必與兩重臣。文體顯異。似不可合付矣。然則使之校正爲好。而堂上亦不可不加差。如有可合之人。更爲差下。尙喆曰。 金熤之文才。實合是役。而方帶捲草官之任。有不敢仰請矣。予曰。此不過一時任役。有何所妨也。尙喆曰。 陵幸今已定行矣。此雖出於我聖上追感之孝恩。而此時動駕。下情誠不勝區區悶慮矣。予曰。以十五日爲定。實爲進退不得之日子也。且一日之內。可以往返。有何所妨也。今番幸行。與他時有異。卿不可不參。何以爲之耶。尙喆曰。數年以來。疲癃之疾。日甚一日。實無自力陪往之望矣。然亦豈敢偃便在家乎。謹當趨詣郊坰。仰瞻羽旄之儀矣。予曰。今者纂輯時。文獻備考。亦爲參考則似好矣。 尙喆曰。誠如聖敎矣。至於備局各司謄錄。亦多有考出處矣。予曰。 肅廟寶鑑纂輯之役。三年然後始乃告訖云。寧有如許事例。今不可謬用此例。都廳其果著意爲之耶。 尙喆曰。都廳果勤實善爲矣。予曰。今番列朝寶鑑纂輯時。實錄不可不抄出。而江華府奉安。爲三百五十餘卷云。別兼下去。然後可以謄出。而實非一人之所可獨任而爲之者。且多費日子。廚傳之弊。不可不念。昔於壬辰亂後。史牒盡爲亡失。赤裳所奉 實錄。奉來春秋館。已有謄出還奉之例。今亦依古例奉來。抄出後還爲奉安似好矣。尙喆曰誠如聖敎矣。旣有已例。則依此爲之。實合事宜。亦爲省弊之一道矣。予曰。 黔巖碑文。卿未見之矣。仍命持入。命在學讀奏。予曰。舊甲載回。月日將至。又在予嗣服之後。此事誠非偶然也。尙喆曰。甚盛擧也。前日一守令處分。實出念舊之聖意。臣不勝欽誦頌之忱矣。予曰。此人雖甚不似。只以今年之故。特施念舊之意。不加處分。而使之相換矣。予謂昌聖曰。所修册子。今已就緖耶。昌聖曰。今方搜集謄出。而 穆祖翼祖度祖 桓祖四大王誌狀。亦將謄輯矣。予曰。 誌狀皆已搜得耶。昌聖曰。誌狀幾皆搜得。而至於 第一室 第二室誌狀。則終無可得處矣。予曰。昏朝文字。亦不可不錄。卷帙多寡。果何如耶。昌聖曰。卷數幾爲三十餘卷矣。予曰。謄抄之際。難以獨任。如有可合之人。與之竝力好矣。昌聖曰。成大中實合任使於此等之役。而方有內閣役事云。故不得仰請矣。予曰。內閣事。今已垂畢。言送內閣。卽爲招去。昌聖曰。文集中多有放校處。而以私力。實無得見之路。內閣及玉堂所在文集。這這取見然後。可以完役。故敢達。予曰唯。昌聖曰。 國朝詞命凡例。今已釐定。故玆以持入矣。予曰。凡例果善爲之。以此爲定。
정조 5년 · 강
命纂輯堂郞。皆兼春秋之銜。
정조 5년 · 목
領府事金尙喆啓言。取考 國朝寶鑑肅廟寶鑑。纂輯堂郞。皆兼春秋之銜。今亦宜依古例擧行。敢達矣。從之。
정조 5년 · 강
差下纂輯堂上金熤。
정조 5년 · 목
領府事金尙喆啓言。 寶鑑纂輯。不宜遷就。漢城判尹金熤。本廳堂上差下。請使之察任。從之。
정조 5년 · 강
召見藥房提調鄭民始于誠正閣。
정조 5년 · 목
予曰。流霞亭旣屬於本閣。本閣諸臣。春以三三。秋以九九。齊往宴遊於湖上。如讀書堂故事事。旣有定式。而春間則事多製礙。遷就未果。見今秋序已屆。天氣淸朗。畵舫歌吹。文餙昇平。此其時矣。迨今之時。依節目往遊似好矣。民始曰。定式雖如此。此時諸臣。雖一日之暇。何司離城而出外耶。予曰。此不過一日間事。地又不遠。暫時出遊。何妨之有也。予曰。各司古風。一依舍人例爲之事。載之閣志。若値湖上宴遊之時。則各司郞官。皆可以發牌耶。民始曰然矣。予曰。昨年兩南臭載之數。至爲六千餘石。故前後飭敎。不啻嚴截。而今年敗船。又至萬餘石之多。若是不已。則明年又不知爲幾萬石矣。寧不悶然乎。民始曰。今年臭載之多。實是挽近所未有。國儲漸縮。經用不繼。誠悶慮處矣。以臣所管惠廳事言之。如無昨今年臭載之弊。則一年應用外。計其剩數。將不下數萬斛穀物。而今年敗船之後。大違初料矣。予曰。敗船之弊。不但由於船人輩私自偸弄。亦係方伯守令不能檢飭之致也。大抵嶺南。則自漕倉創設以後。未嘗有臭載。而湖南一路。則其弊特甚。此無他。實由於船隻之不堅緻矣。都監載運之規。創自何時耶。民始曰。雖未能的知其創始之時。而流來之久。似近百年。都監舡之爲弊。恐非一朝之可革。講求矯捄之策。實無其方。湖西則道里稍近。船價甚些。故拘於船隻之難得。晩後獎發。輒致愆期。誠甚悶慮矣。
정조 5년 · 강
命全羅監營。酺祭香祝。罔夜下送。
정조 5년 · 목
因全羅監司朴祐源農形狀啓。敎以。 全州等邑。蟲災如是熾發云。遠外諸邑之同然與否。斯速隨聞狀啓事回諭。若此則何不請酺祭香祝乎。今雖節晩。其在修盡人事之道。宜無所不用其極。依嶺營例。香祝當日內罔夜下送。令該曹亦依昨日下敎知委。
정조 5년 · 강
命李集斗。令該府拿問。
정조 5년 · 목
政院。以日記訖未修納。啓請推考。敎以。李集斗罪狀。訖可休矣。然猶犯科。愈往愈甚。況此日記事。前席承敎。六朔延拖。若有一分嚴畏之心。安敢乃爾。 政院之今始請罪。旣非溺職之甚乎。李集斗爲先令該府。拿問定罪。
정조 5년 · 강
推慶尙監司李文源。
정조 5년 · 목
刑曹啓言。慶尙監司李文源。頃因傳敎。晉州査事遲滯形止。該曹嚴關査問事行會矣。卽見回移。一味稽緩。成命之下。不可無警。請推考。允之。
정조 5년 · 강
召見一提學金鍾秀于誠正閣。
정조 5년 · 목
予曰。近日以來。卿之母病何如耶。 鍾秀曰。劇歇無常。長在凜綴中矣。予曰。頃者所下扶植元氣之敎。卿其見之否。鍾秀曰。臣不勝惑泣矣。予曰。卿所纂名臣奏議。何當告成耶。鍾秀曰。 皇明奏議。幾至訖功。而 國朝奏議。則臣旣僻在鄕舍。可考文字。無以得閱。故姑未就緖矣。聞禮義柳敬養之言。則臣之所求而不得者。多有聚寘者云。方欲取見。而東人文集中可考册子之在於內閣者。亦當取出考見矣。予曰唯。鍾秀曰。臣於昨日摛文院殿座還內後。更進本院。與諸閣臣。奉覽御製黔巖碑文。則雲漢之章。燦然昭回。別無字句間未盡處。而地則隱碭之則字。以臣愚見。似不如似字矣。予曰。初以似字。而奉朝賀徐命膺。以則字改之矣。大抵其時事蹟。豈不奇且異乎。 鍾秀曰。誠然矣。予曰。今番蔡濟恭事。誠是意外。卿亦似聞知矣。 鍾秀曰。臣亦聞之矣。言官之以言獲罪。似是過中之處分。而臺閣之如是摧折。亶出於鎭安之道。臣亦仰認聖意之攸存矣。予曰。卿言是矣。卿將何時還鄕耶。鍾秀曰。臣今將下去矣。臣方筵退之際。竊有所仰達者。本閣事務。非比他司。而主管之臣。只是二三諸僚而已。如臣者。虛縻華銜。逖在鄕廬。曷勝惶悶。所帶閣銜。特賜遞解。是所望也。予曰。卿言雖如是。閣職則有難許解矣。
정조 5년 · 강
召見承旨徐有防李晉圭于誠正閣。
정조 5년 · 목
予曰。 注書往四學六曹。畵員直官員摘奸以來。仍命有防晉圭。分讀摛文院日記。
정조 5년 · 강
命判義禁蔡濟恭牌招。
정조 5년 · 목
義禁府啓言。守門將孫碩圭等。照律放送後草記事命下矣。 判義禁蔡濟恭。謂有情勢。不爲行公。次堂例不得擧行云。判義禁蔡濟恭卽爲牌招。請使之擧行。允之。
정조 5년 · 강
判下兵曹 宗廟景慕宮展拜時軍兵磨鍊草記。
정조 5년 · 목
因該曹草記。敎曰。訓局步兵十哨。馬兵三哨。爲先後廂。禁軍三番隨駕。兩營留陣置之。
정조 5년 · 강
遞承旨申應顯。以李世奭代之。尋遞世奭。
정조 5년 · 목
因應顯牌不進罷職傳旨。敎以。許遞。前望單子入之。 敎曰。新除授承旨。解由勿拘。居中蕩滌。牌招察任。 政院。以世奭在外。明日動駕。無以備員啓。敎以。許遞以。在京無故人。今日政差出。
정조 5년 · 강
命訓局隨駕留營安徐。
정조 5년 · 목
備局啓言。明日擧動時。 訓鍊大將具善復身病添重。勢難進參。何以爲之。敎以。禁將率本營京鄕騎步出入番軍。爲先後廂。 訓局軍兵隨駕留營安徐。
정조 5년 · 목
因衍祥三牌不進。敎以。大政順成。排擬平允。方喜銓家之得人。三度加由。繼命行政。無情勢而屢違召牌。揆以義分義得無虧損。 吏曹判書李衍祥。從重推考。此牌望勿施。更以前牌牌招。斯速出仕擧行。又敎曰。吏判原疏入之。
정조 5년 · 강
命 實錄廳都廳郞廳謄錄郞廳。別省記入直。
정조 5년 · 강
命校理尹長烈。捧供以聞。
정조 5년 · 강
命濟州貢馬闕額。詳詢博探。還朝後登聞。
정조 5년 · 목
因前濟州牧使金蓍耉。封進馬擇捧間遷延事狀啓。敎曰。馬政奚但有國重事。馬簿之愆期不修納。此乃紀綱所在。前亦有此等前例與否。令該寺考例草記。近年以來。無論歲貢馬與遞任馬。不玄黃則虺隤。大率愈往愈甚。騋牝之盛尙已。闕額之數此多。實是牧官輩不能事事之致。爾於到牧後。前後牧官。一竝各別嚴棍懲勵。更觀來頭擧行。復或如前。不可不嚴刑遠配。以此意嚴飭。又其不善馴養。不善蕃息之故。爾必詳詢博探。可以便宜釐正者。到卽蘇革。還朝後登聞事。濟州御史處。自本院下諭。
정조 5년 · 강
命漕船臭載之弊。嚴飭諸道。
정조 5년 · 목
因惠廳寶城郡大同米敗船啓目。敎曰。大凡漕轉之政。有國所重。自在 列朝。嚴立令式。燦然有科條。猗歟重民天之 聖意。可以仰認。嘗考 肅廟朝己辛酉甲子年受 敎。若曰。虛稱致敗現發者。監色船主竝梟示。和水現露則首唱者梟示。近來人不畏法。法不準施。臭載之患。奚特無歲無之。至於今年。殆非前比。奸情狼藉。不啻丁寧。沙格之招。道邑之報。便已完決文案。國無法則已。不然。懲一之政。烏可不施也。大抵稅穀。但係於經費。則猶可有闊狹之論。付之必欲生之科。而唉彼小民。終歲矻矻。升收斗合。艱苦上納。則反爲奸猾之徒所偸弄。一番臭載。民受十倍之害矣。未極而勒分紅腐之之米。濫捧庭碩之包。湖稅。畿氓替備。畿賦。湖民代輸。種種似此之弊。難以毛擧。眞所謂有庳之民奚辜者也。 京司之最初覆啓。但稱各衙門稟處。外方之畢竟狀辭。輒曰原籍官移送。此而不已。嗟我無告。飫困之惟正之催科。重困於拯劣之督捧。無幾於一身疊役。一歲疊徵乎。今番一依受敎律准勘。斷不饒貸。雖非用刑之時。豈無取服之道。校擧判付內辭意。各令三道道伯。除尋常親執按覈。竝捧遲晩。具格登聞事。別樣嚴飭行會。緩忽監司。亦當隨現重勘。一體分付。列邑吏鄕之作奸正貢罪。已不容誅。又若近日則各人等招辭。稱以官家云云者。比比有之。所謂官家。俱以朝廷命吏。寧忍染指於此。究厥罪犯。言之醜也。嗣後復有此等之弊。該守令計贓用律。實亦不可已之擧。以此意幷以嚴飭諸路。他餘條件。依回啓施行。月串鎭之偸出情節。莫曰下輩之操縱。此乃初登聞之事。統禦之營。事體自別。管下皁隸。胡不戢飭。該留守從重推考。今年敗船之穀。斛越萬數。船過十隻。如是申令。出於期不更犯之意。致敗外諸道。亦將今下判付。謄關嚴飭。祗受形止。皆令狀啓。
정조 5년 · 강
召見總裁官鄭存謙。承旨嚴璹。下直閫帥守令于㴠仁亭。
정조 5년 · 목
存謙曰。實錄奉安。當以明日陪進。而與動駕相値。何以爲之乎。予曰。若有掣礙之端。則有前例可考之事乎。存謙曰。此是不常有之事。實難的知。而若以還宮後奉安。則累百卷册子。照數傳授之除。遽値日暮。有難了當。更擇日子擧行乎。予曰。商確後可以決定矣。實錄卷數。果爲幾卷乎。存謙曰。 兩朝實錄。合爲四百三十卷。樻子爲四十坐矣。予曰。 彩輿爲幾部乎。存謙曰。今以二十部待令云矣。予曰。還宮後。則奉安之節。有難擧行。俾令春秋館。退定日子。而必以旬前推擇爲好矣。存謙曰。有傳敎然後。可以擧行矣。予曰。以擧條爲之。靑松府使鄭彥暹。 富寧府使沈命德。 殷栗縣監李鼎運進前。予曰。爾等今以侍從之人。出典外邑。不待下敎。而當盡心爲治矣。第今穡事。未臻大熟。且當中下之代。尤加勉旃。期於善治。 礪山府使安翼濟進前。予曰。今番則爾能善爲守。 翼濟曰。當盡心奉公矣。全羅水使李邦鵬。 穩城府使金道煥進前。予曰。 水使今始得除乎。對曰。曾差黃海水使。未得赴任矣。予曰。緣何而未赴乎。邦鵬曰。其時臣兄方在防禦使之任。一時竝據閫任。有嫌公體。以爲仍遞矣。予曰。爾往何處。今始入來乎。道煥曰。遠在摠府。未及聞知故然矣。予曰。爾今下去。若居中下而徑遞。則必有論勘。悉心善爲也。長興府使吳璟進前。予曰。肅謝出去後。爾能想得爲治之術乎。璟曰。當盡心圖報矣。予曰。何以謂盡心圖報乎。璟曰。治邑之事。固莫非圖報矣。 昌原府使趙升鉉進前。予曰。此邑固是漕倉之所。爾其殫誠。以悉修擧之政。古阜郡守沈鍷進前。予曰。爾於前日。多有治績。必須革弊蘇殘。以副擇差之意。彥陽縣監李彥愼進前。予曰。爾是鶴城君之子乎。對曰然矣。予曰。邑況素稱殘薄。不不足以奉其親矣。第往善爲也。歙谷縣監洪光一進前。予曰。爾其下往。如無如金鳳顯損體。悉心爲治。予曰。今年穡事。已臻告歉。惟爾守令。體予軫恤之意。糴政無或犯分。刑具亦勿達違式。以遵朝家至意。秋間當有廉探之擧。如有一事之犯科。則斷不饒貸。今此申飭之意。爾等必無忽另念也。今此諸守令姓名。當附諸壁上。以觀其治績之勤慢。 承旨以此意布諭。
정조 5년 · 강
命 實錄奉安日子。更爲推擇。
정조 5년 · 목
總裁官鄭存謙啓言。 兩朝 實錄。明日當同爲奉安。而動駕相値。令春秋館。請更爲推擇。從之。
정조 5년 · 강
召見承旨鄭志儉。直閣徐鼎修于㴠仁亭。
정조 5년 · 목
予曰。今日之雨。頗喜矣。 志儉曰然矣。予曰。湖南亦得此雨乎。志儉曰。臣聞南來之言。旱災不甚大段云矣。予曰。李集斗之不請右位。遽然出直。雖是無情之事。殆近徑出。政院何不請罪乎。 志儉曰。事涉怪訝。本院當有請推之擧矣。予曰。史官徑出之法。古則必請罷職之典。而 先王朝。只施推考之法。雖在親忌。只以一日給由者。重其體也。志儉曰然矣。予曰。明日擧動。文兼以侍衛來參事分付。予曰。靑松府使李世奭。姑未上來乎。 志儉曰然矣。予曰。世奭之爲人。極甚柔善。予庸嘉尙矣。又敎予曰。一經講法。  世宗朝始爲創設。而中間廢而不行矣。至宣廟朝。以役圓默點之科。復行經講法。而三經則除註釋自願。四書則從其中面講矣。此亦中間廢而不行。至 肅廟朝壬戌。故相臣南九萬。仍請復行矣。昨日試講之法。不至爲弊耶。志儉曰。有益無弊矣。予曰。欲復 先王朝丙申前講規。未知如何。志儉曰。聖敎誠好矣。予曰。 直閣亦言便否。增別庭試節製。依前試取。圓點科別設以取。則才學文華。可合翰注之任。是豈不大可爲妙乎。鼎修曰。如是講取。則必得人才矣。予曰。 先王朝圓點科。初無不實之才。今若復設此試。以專一經。則必有大益。今玆卿相子弟。其或無厭避之端乎。志儉曰。如是試取。則可得實才。而在儒生。必有資益之工矣。予曰。先製後講。則或有難焉。 領相曾已見屈矣。志儉曰然矣。予曰。宗臣年至十五。則月講宗學廳。而今無此規。幾至數十年。復設月講。則在宗班。亦當有實效矣。 志儉曰然矣。今以瀛錄。以文取人則似好矣。予曰。此是自下擧之事。非自上可以進退者矣。 志儉曰。故相臣南九萬。曾以文藝見錄。 世宗朝丘宗直。亦以文顯擢矣。予曰。丘宗直之在香室也。好讀春秋。故至於登聞。以致顯擢矣。志儉曰然矣。予曰。吏判入來乎。 志儉曰。給由三日。例不出牌。故姑未出牌矣。命書吏批啓傳敎曰。吏判牌招。同參政事。
정조 5년 · 강
遞直閣徐鼎修。
정조 5년 · 목
敎曰。班次相妨。直閣徐鼎修。本職許遞。
정조 5년 · 강
配權尙鎭于忠州牧。
정조 5년 · 목
禁府啓言。權尙鎭杖一百收贖。告身盡行追奪。忠州牧可興驛。徒二年半定配。請押送。允之。
정조 5년 · 강
命時囚朴宗珪。付過放送。
정조 5년 · 목
因義禁府舒川兼任韓山郡守朴宗珪原情啓目。敎以。方値農節。事勢亦或似然。曠官實爲民弊。今番參酌。付過放送。
정조 5년 · 강
遣承旨。詣 宗廟 景慕宮。奉審摘奸。
정조 5년 · 강
召見閣臣鄭民始。 承旨徐有防。 尙衣主簿曺允亨于誠正閣。
정조 5년 · 목
予曰。碑文昨已書出。而字畫亦不無補畫處。爾須主管爲之。 允亨曰。雖有略略補畫處。而別無加筆處矣。予曰。然則今日內。皆可以爲之乎。 允亨曰。前面則庶可爲之。而北漆則差遲時日矣。予曰。碑石刻出時。不可一任下輩。爾須看檢。而刻石處所。問於畿伯。從便爲之。又敎曰。年月則以小子嗣服之五年秋八月日書之無妨耶。 民始曰。以嗣服之五年辛丑八月日敬製敬書某日立書之。則誠甚爲好矣。予曰。所奏好矣。依此書之。 有防曰。明日常參。何以爲之乎。予曰。今日已爲次對。則尙參頉稟例也。明日亦依例頉稟。
정조 5년 · 강
命加減苓朮散。自今日煎入。 榻敎也。
정조 5년 · 목
予曰。兩南蟲災。近復熾盛云。言念民事。誠甚悶慮矣。領議政徐命善曰。日氣如此。禾穀之被傷者。庶有蘇醒之望。然蟲災則實爲可悶。而京畿湖西。則年事豐登云矣。予曰。數日日氣則果好矣。予曰。湖西敗船査啓。已爲判下。 刑判見之否。金魯鎭曰。臣則未及見之矣。 戶判鄭尙淳曰。此狀啓判下於臣曹。故臣果見之。而穀物雖是臣曹所管。至於勘律稟處之請。旣非法司。則未知將何以稟處。故姑寘臣曹矣。予曰。事係刑獄者。例下秋曹。況此杏啓。將以一律勘人。判下該曹。使之覆奏者。則不下於刑曹。而反下戶曹者。抑何故耶。判付中。果書以戶曹乎。尙淳曰。啓下戶曹書之矣。予曰。政院事極爲駭然。凡干大小公事。全不致察。至使刑獄文書混下戶曹。近日擧行。胡乃至此。日前湖南査啓。與此狀啓無異。而湖南則判下刑曹。 湖西則判下戶曹者。果何意耶。當該承旨知入。 史官張顯慶回奏曰再昨夜坐直承旨李在學。判下於惠廳。則惠廳以爲。非本廳所管。還爲入送。故昨日同副李晉圭。改書以戶曹。仍下戶曹云矣。予曰。同副是吏房。則該房何不判下。替使吏房當之。想於廳坐時書下。伊時右位承旨。果爲誰某乎。委折又爲知入。顯慶回奏曰再昨日判下惠廳。而惠廳還爲入送。在於昨日申後。故坐直卽左承旨及同副承旨。而同副以下位書之云矣。予曰旣是申後。則兩承旨同爲入侍矣。此判付書下時。不與入侍相値乎。更爲知入。顯慶回奏曰判付於入侍命下之前。而時則兩承旨俱在院中云矣。 命善曰。 內寺馬鞍事。誠可悶矣。頃因飭敎。今方修改。而本寺下隸。旣無專著主管者。臨時取用。用後抛棄。不善藏寘。故隨補隨毀。寺中見在者。擧皆修補不久。旋卽如此。實無從長善處之道矣。予曰。此等事。 內乘似可主管。而近來內乘。絕不事事。馬政寺務。漫不知爲何事。雖以馬鞍一事言之。皆由於內乘不能擧職之致矣。至於晝出夜直之規。未知創自何時。而只爲此輩占便之地矣。 命善曰。畫出之法。似是晝則調馬。夜則入直之意。而近來則絕無調馬之事。而徒有夜直之規。實無意義矣。予曰。 內寺封不動鞍子。爲幾許部耶。命善曰。數爲百餘部。而實多腐傷。不可堪用矣。予曰。鞍子之弊。至於如此。誠爲可悶矣。命善曰。今以備局謄錄凡例事。有所仰達矣。如以戶口論之。一卷已有戶口之目。而數三卷以後。又有戶口之目。凡例多有紊亂處。今已校正。故玆以持入矣。予曰入之。又敎曰。春秋堂上是誰某耶。命善曰。 知春秋則鄭尙淳鄭民始。同春秋則徐有隣金夏材矣。予曰。今番 列朝寶鑑纂輯時。 實錄不可不考出。而時帶堂上則職務煩劇。以職務閑歇人差出。然後可以責效矣。又敎曰。黔嚴碑文。 領相見之乎。命善曰。臣果伏見矣。此誠 先朝盛德事。而我聖上御製。實出於揄揚之孝思。臣不勝欽仰之忱矣。予曰。吏判亦見之乎。李衍祥曰。臣則未及得見矣。予曰。守門將汰去者。凡幾人耶。兵判李性源曰。幷朱亨錫爲七人矣。予曰。各道抄上武士。其果盡爲入來。而數爲幾人乎。性源曰。北關關西兩道。數各不滿五人。而關東及海西嶺南。則俱未及抄上矣。予曰。近道則連加催促。隨其來到。須卽試才好矣。然數雖夥然。而實無可合需用之人。其將何以區處耶。性源曰。分排於各軍門。抑或爲區處之一道矣。命善曰。出付軍門。如以敎鍊官別軍官。隨窠排擬。則似爲區處之得宜矣。予曰。頃日馬疋之出付軍門者。果有步趣耶。訓將具善復曰。實有步趣之望矣。 副司直李柱國曰。臣廳所受馬。則甚駑劣不可用矣。予曰。禁軍事。誠極駭然矣。至於以木爲箭鏃。必欲故犯圖免軍伍者。此果成說乎。一內禁軍之厭避。亦何意耶。肅廟戊戌。著爲定式。必以宣薦充額。而近亦有鄭汝稷之建請復舊制之事矣。卿等其知之乎。命善曰。舊制臣等雖未及知之。而渠輩之厭避。至於此極。誠爲駭痛矣。予曰。一二內禁軍事可悶矣。性源曰。卽令今一二內。尙多闕額矣。 柱國曰。曾前入侍時。以一二內禁軍中宣薦者。多有闕額。故一內以宣薦充數。二內則以元取才雜色禁軍充數事。有所陳達。而其時該曹初無出擧條之事。未卽擧行。一二內尙多闕額云矣。予曰。此是蔡濟恭兵判時所奏也。兵判其知之耶。性源曰。臣未及知之矣。予曰。二內禁軍。若多闕額。則姑以中庶禁軍充數啓下。而此後宣薦禁軍。若充於一內而有餘。則充於二內。而中庶禁軍之曾充於二內者。以次移塡於三內以下兼司僕羽林衛之意。曾有筵敎矣。性源曰。臣於筵退後。考見前判書蔡濟恭所奏而擧行乎。予曰。然則卿依此筵敎擧行。予曰。向者一內禁軍之以宣薦定式時。予以軍裝服邑爲慮。則皆以爲得沾斗祿。於渠爲幸云矣。近日漸不如初。無異於凡禁軍。而至於趙命鎭之故犯而極矣。其時木鏃。 兵判見之云。果如何耶。 性源曰。試射時依例拔箭。則箭鏃甚輕。故取見。則果是斲木爲鏃。加以墨漆。究厥所爲。誠巧且怪矣。命善曰。事極怪駭。明是故犯之意矣。予曰。命鎭是誰之族耶。 趙景鎭之鎭字乎。性源曰。似是趙重晦之族矣。 訓鍊都正李敬懋曰。命鎭卽臣之妻族。故臣果熟知其人矣。爲人不甚了了。家且貧寒。聞其軍裝諸具。盡爲求借於他人云矣。予曰。語涉分疏。極爲猥屑矣。衍祥曰。日前伏承贊儀擇差之命。而李衡弼遷轉之後。典儀又無可合之人。將以復職收用。而假官亦有三見窠。復有待下敎之命。何以爲之乎。予曰。如有可合人。則今日政差出好矣。衍祥曰。以取才擧行乎。從所聞擇差乎。予曰。從便爲之。又敎曰。前吏判事。其果成說乎。只以守令一事言之。古阜谷城兩邑守令之不爲擇人。誠爲慨然矣。命善曰。拂拭之聖意有在。而未能仰體。前吏判事。臣竊以爲非矣。予曰。日前朱亨錫事。 訓將以爲如何耶。善復曰。以微細事。至於可否不順之境。渠輩所爲。誠甚痛駭矣。予曰。宣傳官乏人。莫近日若也。以梁埉之鈍滯。亦得爲傳命。則豈不苟簡耶。李儒敬可謂一狐之腋矣。諸將臣各薦一人。善復曰。禁軍中鄭㵙。身手凡百。實爲可合矣。予曰。何必以貌取人乎。須薦在堪任使之人。柱國曰。堂上則不拘備擬。而至於堂下則必以禁軍差擬。故實難其人矣。命善曰。此是武士擇用之事。則武將當主管薦之矣。敬懋曰。堂上中金㷞。甚精明矣。咸春君李昌運曰。曺命楫亦合於宣傳官之任矣。予曰。此人則予已見之矣。崔命健是誰之子乎。善復曰。崔雲羽之子矣。予曰然乎。 善復曰。軍門哨官仕滿者。擧皆厭避出亦六。畢竟無善善區處之道。誠悶矣。予曰。此則以加設差擬。已有洪奉朝賀時定式之事矣。何爲以厭避乎。 命善曰。若以加設差擬。則次次以加設陞付。畢竟至於仕滿而減下。故渠輩以是不欲爲之矣。予曰。 領府事入侍時。已有下敎矣。 列朝寶鑑纂輯時。各差堂郞。分排纂修。則完役似易矣。堂上或有可合人耶。 命善曰。趙時俊鄭昌聖似好矣。予曰。取覽史庫形止案。則鼎足山城所藏 實錄。曾有奉來謄出之例。今此纂輯之日。 實錄不可不考出。而史官一人。實難獨任其役。且謄出之際。必將多費月日。貽弊不些。今亦依古例。奉來于春秋館。考出後還爲奉安。似便好矣。命善曰。旣有其例。則今亦依此擧行。實爲省弊之道。聖敎誠至當矣。予曰。堂上旣已分管。則何當完役乎。 命善曰。限三朔則可以畢功。似在十月間矣。予曰。戎器點考。已爲之乎。性源曰。果已爲之矣。予曰。札駐於何處。而入軍門節次。亦爲之乎。性源曰。札駐於右橋。而入軍門節次。則旣無前例云。故不得爲之矣。予曰。軍容果何如。而前排爲幾雙乎。 性源曰。 三軍門前排。皆爲羅立。故軍儀甚盛。而至於雙數。則不能的知。不敢仰達矣。予曰。此關戎事。 兵判其可曰不知乎。 三軍門前排之或來待。或不來待龍虎營前排之長爲待令之故。及前排之某軍門爲幾雙。某軍門爲幾名。爲元戎者。不可不知。此後則標下軍摠作爲笏記。常目在之。又敎曰。 關西武士。何間當上來云耶。 性源曰。四五日後可入來矣。予曰。湖南武士。近似入來矣。 性源曰。二入則入來。而一人則今日似入來矣。
정조 5년 · 강
命統禦屬鎭新舊交代時反庫。定差員擧行。
정조 5년 · 목
領議政徐命善啓言。卽見江華留守徐浩修狀啓。則以爲。各鎭將交替時。鎭撫營則定差員。與新舊僉使眼同反庫。 統禦營則只令新舊僉使反庫。兩營合設之後。格式宜無異同。自今以後。 統禦營屬五鎭將。新舊交代時。一依鎭撫營例。別定差員擧行事。請令廟堂稟旨分付矣。定差員眼同反庫。乃是八路通行之規。 統禦屬鎭之尙不釐正。果是疏漏處。此後則依所請定式擧行事。請分付。從之。
정조 5년 · 강
命嶺伯完伯停操狀啓寘之。
정조 5년 · 목
領議政徐命善啓言。卽見慶尙監司李文源。 全羅監司朴祐源狀啓。則俱以水陸停操之意。請令廟堂稟處。而狀啓未到之前。先以停操行會。此狀啓請寘之。從之。
정조 5년 · 강
命稅船故敗之弊嚴飭。
정조 5년 · 목
領議政徐命善啓言。今年稅船臭載之多。實是挽近所無。究其弊源。則船人輩。先已浮費穀物於裝載之前。欲爲彌縫。竟至故敗之境。雖以渠輩納招觀之。座首幾石。 吏房幾石。已極駭眼。而至於官家幾石之說。令人不勝羞愧。莫重稅大同上納之際。吏鄕輩有何操縱之端。而恣意索略。玆若是無難。此弊若不嚴防。不但故敗之患。無歲無之。毋論公私船隻。其孰肯擔當轉運乎。判付內舜意。極爲嚴截。爲守令者。必無更爲犯手之理。而雖吏鄕輩。如或有一合來如前捧賂之事。則當該守令。自營門摘發論罪。未及摘發而先聞於朝廷。則該道臣亦難免重勘。以此出擧條。請嚴飭諸道。從之。敎以。守令之身自犯用者。當施贓汚之律。而雖無染脂之跡。如有不飭之事。亦不可尋常處之。反弄國穀。尙寘禁錮之典。況此惟正之稅乎。當該守令。依反作律勘繩。斷不可已。以此意一體嚴飭。
정조 5년 · 목
敎曰。近來政院。都承旨不爲仕進。左承旨猥叨首席。且諳故事。凡有大小事爲。豈可袖手不言乎。承旨徐有防遞差。
정조 5년 · 강
命戶曹判書鄭尙淳推考。承旨李在學李晉圭罷職。
정조 5년 · 목
領議政徐命善啓言。當下秋曹之判付。誤下於戶曹。不察之失。宜有警飭。當該承旨從重推考。旣知其誤下。則何不卽還于政院乎。 戶曹之尙此留寘。亦不可謂無失。戶曹判書鄭尙淳。請一體推考。從之。敎以。此狀啓係是一律稟處之事。則非比尋常判下之誤書。其在重人命杜後弊之道。當該承旨不可推考而止。竝罷職。下吏竝令攸司從重科治。
정조 5년 · 강
命各道敗船船主沙格之罪關重辟者。下刑曹稟處之意。令政院定式。
정조 5년 · 목
刑曹判書金魯鎭啓言。各道敗船狀啓。以其有穀物區處。守令論勘之。故或下戶曹惠廳。或下臣曹。其規不一。宜有稟定。有今敗船形止穀物區處及守令論罪沙格究覈等事。判下於戶曹惠廳。至於船主沙格之已盡究竟。罪關重辟者。下臣曹稟處之意。請令政院定式施行。從之。
정조 5년 · 강
命大國人去來。循例啓聞者。依前以朔末擧行。
정조 5년 · 목
領議政徐命善啓言。大國人去來。幾乎無日無之。 兵營若隨其邑報。連續狀聞。則不但撥路有弊。封啓亦近煩屑。此後則循例啓聞者。依前以朔末擧行之意。請分付關西帥臣處。從之。
정조 5년 · 강
命淸道郡守金持默。仍任司僕主簿。
정조 5년 · 목
領議政徐命善啓言。司僕方有修擧之事。而該掌郞廳。移拜外任。已始之役。不可付諸生手。 淸道郡守金持默。仍任司僕主簿。請使之著意擧行。從之。
정조 5년 · 강
差下備局謄錄堂上金魯鎭鄭民始徐有隣。
정조 5년 · 목
領議政徐命善啓言。備局謄錄分類籤付之役。才已告訖矣。抄節繕寫。當費三四朔。許多堂上之逐日仕進本司。不但爲弊之多端。反有工役不專之慮。堂上中刑曹判書金魯鎭。禮曹判書鄭民始。戶曹參判徐有隣差下。使之專意主管。刻期擧行。請俾無遷就之弊。從之。
정조 5년 · 강
命金川孤雲山山直奴貢錢收捧安徐。
정조 5년 · 목
戶曹判書鄭尙淳啓言。因內司手本。以金川孤雲山山直二十五口疊役事。査問本道。後日次對稟處事命下矣。卽令査報之意發關矣。本道査關。才已上來。而所謂山直奴二十五口。非爲都在於金川。 金川十口。延安十口。 平山三口。 白川二口。而曾前則每口紫木五十同式。山直輩直納內司。故該道該邑。元無關由之事矣。戊戌比總之後。或入餘奴。或入元摠。每口貢錢二兩四錢。自各邑收捧上納。而旣定山直。又捧貢紫。則貢錢責出。未免疊役。有違節目。而貢紫一款。旣不關由該邑。自內司亦不明白知委。則定式之初。貢錢收捧。不是異事。自今以後。貢錢收捧。特爲安徐。比總不足之數。依節目。自該道以某邑餘奴或生產中。推移充數之意。請分付。從之。
정조 5년 · 강
命田稅全未納守令。拿問處之。
정조 5년 · 목
戶曹判書鄭尙淳啓言。田稅上納。自有定限。前後申飭。不啻嚴明。而秋節將半。尙多未納。事之稽緩。莫此爲甚。其中全未納定山一邑守令。拿問處之。未收忠州舒川連山恩津邑守令竝推考。各別催促。請使之卽速準納。從之。
정조 5년 · 강
命守門將朱亨錫汰去。
정조 5년 · 목
兵曹判書李性源啓言。今番諸守門將處分。實出於杜後弊之聖意。而朱亨錫旣已可否不順之後。不可仍寘。故臣於日前。以一體汰去之意。仰請蒙允矣。請以此出擧條。從之。
정조 5년 · 강
命禁衛大將李敬懋。奏對之際。各別警勵之意申飭。
정조 5년 · 목
左副承旨趙時偉啓言。禁衛大將李敬懋。以禁軍趙命鎭事。多費辭說。有若分疏。事體所在。誠極未安。臣雖拘於格例。不得請推。而近來筵體。殊欠嚴謹。奏對之際。或有猥屑。班次之間。亦多勦說。臣嘗慨然者也。此後則各別警勵之意。請出擧條申飭。從之。
정조 5년 · 강
有政。吏曹判書李衍祥。兵曹判書李性源進。
정조 5년 · 목
以李憲默李世奭黃昇源爲承旨。尹在醇爲掌令。李時秀爲副修撰。曺允亨爲淸道郡守。 韓尙默爲懷德縣監。李衍祥爲知春秋。 徐有隣爲同春秋。 任希曾爲副總管。 金尙振爲守門將。 初仕也。
정조 5년 · 강
召見閣臣鄭志儉。 承旨金宇鎭于誠正閣。
정조 5년 · 목
予曰。昨日承旨事。其果成說乎。係是生殺文書。則不爲審愼。有此誤下戶曹之事。豈不駭然。此承宣可謂熟習院事。而近來漸爲生疏。是可訝也。宇鎭曰。臣亦伴直中一人。實不勝惶隕矣。予曰。以別兼日記事。飭敎至再。大臣筵奏。亦至屢次。而尙未修納。每勤筵敎。亦爲屑越。 承旨筵退後。卽爲申飭。使之不日內修納。又敎曰。判府事所書碑文。能以老筆。果爲精寫。可謂奇矣。然不可以此本爲定。故將欲使金鍾秀書納。而亦有日子不及之慮。昨夜予已親寫。俄者曺允亨入侍時。已有下敎矣。果爲聞之乎。 志儉曰。聞曺允亨之言。則御筆別無補畫處。只爲北漆云。事役似速成矣。予曰。碑面當書製書日子及立石日子。果以何日書之乎。 志儉曰。當以初一日敬製敬書十五日立書之矣。予曰。然則不必以紀元後某年書之。以嗣服後五年書之好矣。 志儉曰。果以嗣服後五年辛丑八月書之矣。
정조 5년 · 강
差不 國朝寶鑑堂上徐命膺李福源蔡濟恭。
정조 5년 · 목
敎曰。 先朝寶鑑。今方纂輯校正。而 列朝寶鑑。則考出 實錄。仍卽陸續纂輯。其在重其事之道。纂輯之後。不可不一番校閱。前大提學徐命膺李福源。前奎章閣提學蔡濟恭。 國朝寶鑑校正堂上差下。使之主管校正之役事。傳于領府事。 列朝寶鑑。一朝各差堂郞之意。大臣前已筵稟。今日內依此差出之意。一體傳諭。今此 列朝寶鑑纂輯之役。決不宜循用向時 實錄纂修之謬規。俾各搜精撮要。作爲成書。成書後送于校正堂上。更爲校閱。校閱後又送于大臣裁定。始乃進呈事。令本廳知悉。又敎曰。春秋館堂上待下批牌招察任。抄出之役。與新差纂輯堂上眼同。自再明日始役。又敎曰。 國朝寶鑑。今幸就緖。誠非偶然。 鄭昌聖之才。可謂優於是矣。洪良浩亦當善爲之矣。
정조 5년 · 강
命本閣曬書。以來月初五六日前擇入。
정조 5년 · 목
直提學鄭志儉啓言。今則日氣快晴。本閣曬書。以何間爲之乎。敎以。來月初五六日前擇入。
정조 5년 · 강
奎章閣。以提學直提學進不進單子啓。
정조 5년 · 목
因進不進單子。敎以。二直提學。則受由在家。而亦皆懸病。本閣事誠極無謂。掌事例掌閣誌之一提學。何不照察乎。且以政院言之。提學直提學之仕進。未滿三日。則推考事。載在故事節目。而訖無一番請推之事。政院之近來所爲。無可言。必欲抵重罪而後已。予亦末如之何矣。誠欲無言也。然此直學。旣因特敎受田。元無請推之事矣。
정조 5년 · 강
命判義禁蔡濟恭。卽爲牌招。
정조 5년 · 목
政院啓言。守門將孫碩圭等。以公罪照律放送後草記事命下。而判義禁蔡濟恭。昨旣違牌。今又在外。次堂例不得擧行。何以爲之。敎以。判義禁卽爲牌招擧行。
정조 5년 · 강
命抄啓文臣。監軍望懸注入啓。
정조 5년 · 목
敎曰。差祭安徐。凡公會勿參事。已有事目。況監軍若役乎。抄啓文臣中時帶兵郞人。 監軍望懸注入啓事定式。後必依此擧行。
정조 5년 · 강
以金魯鎭黃景源爲知春秋。 鄭昌聖洪良浩爲同春秋。前望也。
정조 5년 · 강
命諸宣傳官。令兵曹拿問。捧供草記。
정조 5년 · 목
敎曰。向以宣傳官空廳事。飭敎何如。則渠輩一分有嚴畏之心。更何敢冒犯乎。今日入直宣傳官。竝以奉命出去。而無一人替待本廳。召命之下。以新來在曹司間者一人。僅僅推覓以來。此大闕紀。網每每太寬。故將無收拾之境。堂上外參上參下不爲待令宣傳官。一竝當汰去。今日政勿拘常格。毋論京畿外職及內禁衛之未準朔已準朔。各別擇差。所謂召致之曹司宣傳官一人。奚特不知東西。奏對亦極無形。當該宣傳官李東善。亦當汰去。諸宣傳官及行首宣傳官。令兵曹拿問。捧供草記。
정조 5년 · 강
命政院當該書吏。分揀放送。
정조 5년 · 목
因刑曹科治啓目。有是命。
정조 5년 · 강
奎章閣。以曬書吉日推擇啓。
정조 5년 · 목
本閣啓言。曬書吉日。令日官推擇。則八月初六日卯時爲吉云。請以此日時擧行。敎以。有許多措設。果皆商量乎。明當詳敎於前一直提學入侍時矣。
정조 5년 · 강
命濬川司都廳。明朝來待。
정조 5년 · 목
敎曰。烽所入直之必遣禁旅。法意何如。而將則無去處。軍則有執頉。旣未前聞。大闕後弊。該禁軍爲先除名。令兵判待用棍時。嚴棍懲治。新莅之初。似由生疏而然。無論某處某處。兵判之時遣摘奸。自是例事。則近胡廢却乎。不可無警。 兵曹判書李性源推考。
정조 5년 · 강
命特進官。通融蔭武。加抄以啓。
정조 5년 · 목
敎曰。近來特進官數甚少。無以推移輪回。況今重宰多在纂輯所。來頭講筵。尤當苟簡。大抵文蔭武亞卿以上。皆抄特進官。法意有在。簡抄似出於防濫之意。而不但差欠古例。太簡則反甚不可。館長今適行公。明朝依古例。文宰外通融蔭武。加抄特進官以啓。
정조 5년 · 강
命南道北道西道參軍。竝汰去。
정조 5년 · 목
敎曰。向者申飭之後。欲知該營師帥奉行之勤慢。日前送摘奸而執頉。今日又從三令之意。更令摘奸。木根之被捉。不啻狼藉。參軍之巡山。未見形影。事之無據。莫此爲甚。南道北道西道參軍竝汰去。待用棍時。從重決棍。各該大將推考。其中尤無形者。北道尤甚。似由營力之不若三局而然。竝與松軍而無去處。豈不萬萬駭然。該大將從重推考。該參軍待用棍時。加數懲治。惟是東道參軍松軍。莫不勤勵。執頉最少。此則更觀前頭。當有褒賞之典。竝以此意分付。
정조 5년 · 강
差下纂輯堂上李衍祥金魯鎭徐有隣鄭昌聖洪良浩沈念祖鄭志儉。
정조 5년 · 목
因纂輯廳請差。允之。敎以。仍令該曹。今日政付春秋兼銜。而春秋館堂上及副提學直提學。各有本任或館閣應兼銜。不必疊付。以此意分付該曹。纂輯堂上所編分授 實錄。別單書入。
정조 5년 · 강
吏曹參判李敬養疏陳母病乞遞。批許救護。
정조 5년 · 강
召見承旨趙時偉金宇鎭。 閣臣徐浩修于誠正閣。
정조 5년 · 목
予曰。今日宣傳官事。極爲駭然矣。方有下敎事。招致宣傳官。則無一人守廳者。此果成說乎。在直者旣已奉命出去。則渠輩固當卽爲入來。而不此之爲。以至廳中虛無人焉。渠輩所爲。誠無形矣。 時偉曰。誠如聖敎矣。雖是半刻之間。不敢空廳。至於召命之下。無人膺命。 宣傳官事。實爲駭痛矣。命浩修讀奏紹賢書院致祭祭文。予曰。字句間如有病處。以此意傳于奉朝賀。刪潤以入。又敎曰分排日記抄出之役。其果何以爲之乎。 宇鎭曰。姑未訖工矣。予曰。別兼所修凡例。實爲善成。 承旨以此凡例。就議於領府事。仍爲校正好矣。至於宮官遞易之事。無不備載。使之日後開卷瞭然之地也。又敎曰。 知申方直藥院。同副可謂甲子昧爽。 政院事無以修擧。誠爲可悶矣。 宇鎭等曰。臣等俱在院中。而雖以一二事言之。實無修擧之望。誠爲惶悚矣。予曰。兵判所捧宣傳官供辭持入。假注書李祖承回奏曰。兵判今方開坐捧供。而姑未畢捧云矣。
정조 5년 · 강
召見兵曹判書李性源于誠正閣。
정조 5년 · 목
予曰。諸宣傳官今已捧供。渠輩所言。果以爲何如耶。 性源曰。供辭今方捧入。而本事之外。又有可達者矣。 宣傳官若値空廳之時。通報於出直諸人。以爲推移入直。例也。今日宣傳官之奉命出去時。本廳下吏。欲爲通報於出直人員。則奉命者。反使止之云。誠甚怪訝矣。予曰。然則於渠可爲自明之。端姑待在外宣傳官之復命。更爲覈問。
정조 5년 · 강
奎章閣。以考功啓。
정조 5년 · 목
因啓目。敎以。直閣待敎之一旬內仕進。未滿五日。則考功啓目修啓時請推事。載在本閣故事節目。如是乎。雖以受由在家不進。前此閣臣考功時。具由草記。必以無端不進有異之意。措辭登聞矣。近來竝與此事而廢却者。果何故也。且因特敎受。由則許多入啓文書。皆以受由懸頉。獨於此啓目。書以病字。亦未妥當。去朔考功。因違格致勤辭敎。今番考功。又因做錯更煩辭敎。一直學之振勵。屬之河淸者久矣。二直學之每不省念。極爲怪訝。 內閣事。何以異於朝廷乎。若使優於文學者。掌文學之事。優於幹局者。掌幹局之任。則設施未幾。可幸立規。而今乃不然。百事千事。摠委二直學一人。二直學可謂兩掬餻貌樣。亦爲之悶之。以是姑不深責。○又敎曰。領籤李興潤。懸病三日。與闕直有異之故。不爲論罪。
정조 5년 · 강
詣 宗廟 景慕宮展拜。
정조 5년 · 목
具翼善冠衮龍袍。乘輿出賓陽門。敎曰。新除授承旨。先隨駕後謝恩。又敎曰。司僕近因提調之未差。事多稽滯之端。以衛內陪從人。卽爲擬望以入。至弘化門外降輿。乘輦至梨峴洞口。予曰。禁軍所騎之馬。擧皆疲劣。步不成樣。豈有如許紀律。該禁軍盡爲拔箭以來。禁軍別將與禁軍將。若有平日申飭。則寧有如是。亦爲拔箭以來。該禁軍竝令結縛。以待還宮後。 兵判嚴問委折。 禁軍別將與禁軍將卽當嚴處。以此分付。詣 宗廟門外降輦。乘輿詣降輿所。降輿。假注書趙衍德。捧入司僕提調望。以李性源落點。入齋室。具遠遊冠絳紗袍。入就版位。行四拜禮。仍詣 殿內。以次奉審訖。命本署提調戶禮曹判書入侍。李徽之鄭尙淳鄭民始進伏。予還詣第九室 神榻前。奉審己亥加上 諡號宣文章武神聖顯仁明義正德大王玉册一部。又奉審辛丑加上 尊號仁宣王后玉册一部。紫紬二索命改備。又奉審辛丑上 諡敬烈明獻仁宣王妃后玉册一部。又奉審庚申進上 諡號玉册一部。又奉審甲寅上 諡敬烈明獻仁宣王后 諡册一部金寶一。又奉審庚申上 諡號寶一。又奉審辛卯 仁宣王后上王妃之寶一。金寶朱盝命改備。又奉審辛丑上 尊號仁宣王后寶一訖。予曰。去月雨暘漏時。何板子落土乎。守僕對曰。 神室上第三板子落土。而仍卽改板矣。仍詣祭器庫躬審訖。詣 端廟神榻前。奉審戊寅 端良齊敬定順王后寶一册一。予曰。王后寶册。奉安於西邊乎。守僕對曰。册東寶西矣。仍詣祭器庫躬審。還詣齋室。改具翼善冠衮龍袍。出齋殿室乘輿。敎曰。宣傳官邊慶遇。見今老殘。姑爲改差。更差他宣傳。又敎曰。守僕輩固當受講。而日熱如此。今姑停止。後當受講。爾等着實留意。至於祭器祭物。若不致意精潔。則非但爾之有罪。 廟司亦勘重科。雖大臣攝行時。必着意擧行也。出 廟門外降輿。乘輦。仍詣 景慕宮。至降輦所。予曰。路上左右植柳。果是近來所種之柳乎。左副承旨趙時偉曰然矣。予曰。間多疏行。且有枯株。更栽以補則似好矣。降輿入齋室。予曰。古故相臣徐志修。曾以文兼。亦有傳命之事。今玆兩文兼。亦以承傳宣傳官。駕前擧行事分付。具遠遊冠絳紗袍。就版位行再拜禮。詣 宮內奉審訖。還詣齋室。具翼善冠衮龍袍。出齋室乘輿。出 宮門降輿。乘輦入弘化門。詣明政殿。命兵判入侍。 李性源進前。予曰。禁軍所騎之馬。皆是㺚馬乎。性源曰。亦有鄕馬矣。予曰。禁軍之參用土產馬。或有近例。而今此所騎馬。擧皆玄黃。全不成樣。是豈紀律乎。別將若有平日申飭。則不必如是矣。固當嚴處。而今非用棍之時。姑施寬典。不爲科治。卿卽出去。逐名盤究。其所委折。自政院草記入稟。而姑勿汰去。以待用棍時。竝爲嚴治事分付。
정조 5년 · 강
召見兵曹判書李性源于㴠仁亭。
정조 5년 · 목
予曰。拔箭禁軍盤問乎。性源曰。卽往東營盤覈。則仍騎納馬者四人。其餘十四人。或借馬換馬。以爲赴陣矣。予曰。軍馬何等重大。而如是換賣者。不成說矣。初番納馬。每致換賣。故至有此弊。今玆所騎。皆是款段。而究其所由。則專在載柴馱穢之故也。別將如有申明察飭。則寧有此弊。 性源曰。番將嚴加推問。則非渠照檢之責。而別將可以當之云矣。予曰。此是別將不能看飭之過。合施論罪。至於十八禁軍。待用棍以爲嚴處。一內窠。如無充代之人。從近取才可也。祿試射。何間當設行乎。性源曰。方入頉稟而未下。故姑未擧矣。予曰。從近出令。以設試射。而其馬品。亦爲看飭。無至此弊。
정조 5년 · 강
命一二內禁軍借騎換騎。一一改立。
정조 5년 · 목
兵曹判書李性源啓言。一二內禁軍拔箭十八人。借騎換騎者至於十四人之多。論以師律。誠極寒心。一一摘奸後改立事申飭。此後或有換騎之事。先以病馬來現。 別將親審馬病後。始許換騎。請以此定式。從之。
정조 5년 · 강
有政。吏曹判書李衍祥。兵曹判書李性源進。
정조 5년 · 목
[吏批:I-POSITION]以李在學爲承旨。金東獻爲獻納。李宗燮爲校理。○兵批。以鄭昌聖爲副摠管。
정조 5년 · 강
領敦寧李溵陳箚自列。賜批。
정조 5년 · 목
箚略曰臣自來脚病。已成癃痼。 廟宮 禮展。竟至闕禮。伏枕戰恐。益無所容。玆敢短箚自列。恭俟譴何。亟命勘臣之罪。批以。愼節殊切悶慮。闕禮安庸辭巽。卿須安心勿辭。益加善攝。仍命遣史官傳諭。
정조 5년 · 강
命遣吏郞摘奸諸執事淸齋。
정조 5년 · 목
宗廟秋享。在再明也。
정조 5년 · 강
召見承旨李晋圭鄭志儉于㴠仁亭。
정조 5년 · 목
予曰。 金載瓚明日製進乎。志儉曰。已出題送之矣。趙興鎭則依前受由。不使製進乎。予曰。其親病何如云耶。志儉曰。尙今未差云矣。予曰。然則置之。試官再明日可以牌招乎。志儉曰。自前雖不牌招。自當入來矣。
정조 5년 · 강
命月講旬題圓點準式。令大司成具由草記。
정조 5년 · 목
敎曰。近年以來。罕設科擧。以故春秋到記。必分講製。各取一人。又於收到記之時。不收已食堂之擧案。先以將收之意知委者。非不知差違古例。而蓋從闊狹之義也。諸生不體此意。常時居泮。不但絕罕。竝與春秋到記之月。而食堂之數。多不過數十人。到今弛張之擧。反爲僥倖之歸。予所以爲諸生嘅嘅者也。今後有難膠守近例。以此意。令大司成布諭諸生。俾各勤勵。月講旬題。果皆如期設行乎。圓點儒生已準式者。亦幾人乎。竝令大司成具由草記。
정조 5년 · 강
判義禁蔡濟恭陳疏自列。賜批。
정조 5년 · 목
疏略曰。近因府坐稀闊。囹圄充滿。不能仰體恤囚之聖意。滿心慚悚。而其中臨陂前縣令李遠培。卽臣友壻。公體私義。臣不可議處。玆敢短章自列。亟遞臣職。以重公格。批以。疏辭。令次堂擧行。此外時囚。亦多滯獄。卿其勿辭。卽爲開坐議讞。
정조 5년 · 강
命濟州代徵馬責立與否。令新牧使詳査馳啓。
정조 5년 · 목
司僕啓言溯考前例。則昨年馬籍。或於今年七月貢馬上來時。因便修納。而今此狀內所論。代徵馬成册修正上送。乃是前例。而以追後修送之意。煩達於啓聞中。有關後弊。責立與否。更令新牧使。詳査馳啓。請以爲稟處之地。允之。
정조 5년 · 강
命李集斗。削去仕版。
정조 5년 · 목
敎曰。再昨日李集斗事。終涉猥濫。新進之不畏法如此。稍進一步。當作何等擧措。大凡失著雖大。出自無情者有之。雖小。近於有意者有之。予於廷臣此等處。切惡之。李集斗削去仕版。仍捧拿處傳旨。
정조 5년 · 강
命擊錚人張夢得。收贖放送。
정조 5년 · 목
刑曹啓言。昨日動駕時。金郊驛吏張夢得擊錚衛外。故取考原情。則以爲。本驛吏卒等一年役價。只受數結。復役代錢十餘兩。萬無出役之勢。以什五長利。犯用公債。爲萬餘兩之多。年年殖利。辦物納無路。 察訪以無邊錢一萬兩。限四五年許貸之意。論報巡營。 巡營亦有商量處之之題。而萬金公貨。亦非營門容易許貸者。故有此呼籲云。旣非四件事。則以此猥越之事。敢爲登聞者。極爲駭痛。該察訪亦難免不飭之失。從重推考。原情勿施。狀頭張夢得。自臣曹請考律嚴勘。允之。敎以。本律收贖。放送。
정조 5년 · 강
命校理尹長烈。付過還職。
정조 5년 · 목
因禁府照律啓目。敎以。所執無已太過。明經科豈必盡是不文。付過還職放送。仍令政院。牌招察任。
정조 5년 · 강
命時囚李遠培。付過放送。
정조 5년 · 목
禁府啓言。李遠培敗船稅穀之鉤拯。何等時急。身爲守土之官。乃以彼疆此界。互相推諉。以致多日稽滯。請以此照律。敎以。旣經勘罷。始諉終瞞。罪在舒川倅之木强。付過放送。
정조 5년 · 강
命時囚金泰守等議處。 李漢五等照律。 金叙九等勘放。
정조 5년 · 목
刑曹啓言。金泰守李昌爀。依受敎放送。所供如此。請上裁。敎以。議處。 又禁府啓言。 李漢五身爲守令。不能嚴束罪人。致有逃躱之患。而不卽跟捕。林鵬漢李漸運等到任。雖在罪人逃躱之後。無意跟捕。揆以法紀。俱涉可駭。請以此照律。允之。 又啓言。 金夏璉肅單之忘未入呈。雖由於下吏慢忽之致。混同入肅。終未免矇然之歸。請以此照律。允之。 又啓言。柳孝源沿海護船。法意至嚴。則初站任掌。雖爲差員捉去。不卽差代。使兩邑稅船。無護送之人者。揆以法紀。極爲可駭。請以此照律。允之。 又啓言。徐繼修身爲營校。咫尺前席。不識奏對之體。事極可駭。請以此照律。允之。 又啓言。洪周萬。國穀事體。何等重大。而身爲守令。船漢之幻弄。官隸之徵斂。不能察飭。揆以法意。法尤萬萬可駭。請以此照律。允之。 又啓言。海南前縣監金叙九。裝載之晩時。穀數之濫載。揆以法意。已極可駭。杖八十收贖。告身盡行追奪。徒二年定配。以母年七十無兄弟收贖。私罪施行。允之。 又啓言。趙振成。身爲邊將。稅船致敗於本鎭掌內。不善護送之狀。誠極可駭。今不可更照已勘之律。請上裁。敎以。分揀放送。
정조 5년 · 강
遣承旨詣 宗廟 永寧殿。奉審摘奸。
정조 5년 · 강
召見閣臣鄭民始。 承旨鄭志儉于㴠仁亭。
정조 5년 · 목
予曰。李集斗事。誠極駭然。以鄕人而然耶。此何擧措。 民始曰。此是未成之人矣。予曰。於李時秀事。猶可恕矣。至於李斗集。決爲難恕。囚禁三月前。斷不可放矣。 民始曰。於渠亦爲玉成矣。予曰。擧動時見之。則禁軍馬之疲劣。反不如鄕馬。極爲駭然。若申飭則豈可如是乎。民始曰。禁軍乃是侍衛。當各別惕慮擧行。而全爲姑息之計。故其馬之疲劣。果不成樣矣。予曰。宣惠廳判付。近來何如。民始曰。一番嚴飭然後。 惠廳可以支撑矣。予曰。破船至於十餘隻。民弊則甚矣。民始曰。拯米分波於民。當秋雖捧上。而民弊滋甚矣。予曰。此不但京費之難。於民弊特甚矣。民始曰。百姓則艱辛上納。而沙格中間偸食故破之數。至於一萬五千餘石。而畢竟更收於民。豈非民弊之甚者乎。予曰。守令則何以知破船之所由哉。 民始曰然矣。關子已布於各道。可以懲戢。而必一二人嚴治然後。可以懲來頭之弊矣。予曰。近來領相之神色。何其瘦敗也。 民始曰。以宿症呻吟而然矣。予曰。 訓將之病。近來何如云耶。民始曰。以本病終日昏昏云矣。予曰。將相皆病。是可悶也。
정조 5년 · 강
減下抄啓文臣吳參賢趙興鎭。
정조 5년 · 목
內閣啓言。抄啓文臣中。 校理李宗燮在外。前正郞李東稷方在削職中。副司果金載瓚。承文副正字趙興鎭受由。俱不得製進。敎以。抄啓文臣之月再講製。將欲責成也。其中雖有不嫺程式文字者。磨礲差久當純熟。而若其素抱疾病。或纏職務之人。不但强策末由。又是作撤可悶。與其虛縻無實。曷若簡掄之爲愈。前正言吳泰賢。 權知副正字趙興鎭。抄啓別單中減下。自本閣付標啓下。
정조 5년 · 목
敎曰。觀此嶺伯狀聞。本道旱災。又如湖南。連行祈雨云。言念民事。誠極切悶。近果得雨否。此後雨澤及農形。陸續登聞。以副宵旰之憂事回諭。此狀本中。有碍眼處。昔在 先朝。一筵臣有惡風之語。尙可加譴飭。可以仰敬天之 聖意也。本道狀啓。方以亢旱憂悶措辭。而繼以狂風晝夜大吹等語爲說。設有列邑似此之報。豈可襲用乎。予則以爲。話頭亦不當若是。此狀啓還下送。 道臣推考。
정조 5년 · 강
命明日居齋儒生。試講試製。
정조 5년 · 목
成均館啓言。伏奉聖敎。馳詣泮宮。招致諸生。以聖敎內辭意。一一布諭。而月講則自前前月下旬。至今月上旬。連五次設行。旬題則連四次出題。而今朔上旬。姑未及設行。圓點儒生已準式者。合爲二百三十四人。敎以。爾其著意。月講旬題。准式設行。無或間輟也。明日依向者例。召見居齋儒生。試講試製。爾其率來待候於集春門外。試官亦依近例。令政院館堂閣臣中擬入。
정조 5년 · 강
命時囚。皆令今日內照律。
정조 5년 · 목
敎曰。時囚滯囚可悶。 李集斗外。無論已議處未議處。皆令今日內照律。區別功議減等後放送。適値齋日。以草記擧行事分付。其中金應斗。下送本道監營。斂民錢貨徵給後。照律嚴懲事分付。
정조 5년 · 강
勘放時囚洪周萬等。
정조 5년 · 목
禁府啓言。 洪周萬杖八十收贖。奪告身三等放。 李漢五林鵬翰李漸運。各杖八十收贖。奪告身一等。竝功減一等。解見任別敍放。徐繼修金夏璉笞四十。付過還職放。柳孝源韓愼裕杖八十。奪告身三等。而柳孝源功減一等。竝放。金應斗押送洪忠道監營。斂民錢貨。一一徵給後。照律嚴懲事。請分付道臣。允之。
정조 5년 · 강
命先正文成公紫雲書院。遣承旨致祭。
정조 5년 · 목
敎曰。月前兩先正書院致祭時。此先正書院。豈不竝設。而予自幼篤慕文成之學。曠世之感。誠不淺淺。古所謂朝暮遇者。卽實際語也。伊時適因手編先正文字。擬待訖工。仍命賜祭矣。今則册子旣成。先正文成公紫云書院。遣承旨致祭。祭文業有親撰以置者。該房就謄內閣。精寫傳祝。
정조 5년 · 강
實錄廳總裁官以下。施賞有差。
정조 5년 · 목
敎曰。 英宗大王實錄總裁官。 右議政李徽之。鞍具馬一匹面給。判府事鄭存謙。領敦寧李溵各兒馬一匹賜給。領議政金尙喆。 右議政徐命善日淺。都廳堂上。 副司直趙㻐。 右參贊黃景源加資。兵曹判書李徽之[性源:I-PERSON]。 判府事蔡濟恭。各熟馬一匹面給。 工曹參判尹蓍東。副司直金履素。 工曹判書李命植。副司直李性源。各熟馬一匹賜給。江華留守金鍾秀。 副司直金熤。開城留守兪彥鎬。判府事徐命膺。各半熟馬一匹賜給。 右參贊金魯鎭。右尹鄭一祥。吏曹判書李衍祥。各兒馬一匹賜給。副司直徐有寧日淺。判尹李福源無仕。竝勿論。都廳郞廳。副司果朴天衡柳誼洪明浩黃昇源。竝加資。校理李敬一尹尙東。 副司果林錫喆。竝準職除授。未准職者。陞敍調用。校理沈豊之。副修撰洪文泳。副司果鄭志儉。各半熟馬一匹賜給。副修撰金宇鎭。校理林濟遠沈念祖。修撰金憙。前司諫李顯永。副修撰朴祐源。 校理金翊休。 兵曹正郞趙時偉。修撰徐有成。各兒馬一匹賜給。校理李時秀日淺。獻納朴宗來無仕。竝勿論。各房堂上。 右參贊金魯鎭。副司直金熤。開城留守兪彥鎬。 副司直李性源。 江華留守金鍾秀。戶曹參判李在簡。 副司直李秉模。 吏曹參議金夏材。各熟馬一匹賜給。 禮曹參判鄭昌聖。 判府事蔡濟恭。吏曹參判徐浩修。副司直洪良浩洪檢。副提學吳載純。 副司直鄭尙淳。 右尹鄭一祥。各半熟馬一匹賜給。吏曹判書李衍祥。 工曹判書李命植。 副司直鄭好仁金履素。各半熟馬一匹賜給。副司直趙時俊沈念祖徐有慶蔡弘履。 右尹李在協禮曹參判李鎭衡。 禮曹判書金華鎭。副司直李致中。刑曹判書徐有慶。各兒馬一匹賜給。 吏曹參議鄭志儉李義翊。 副司直趙瑗李敬養吳載紹。兼工曹判書洪樂性。竝日淺。 左承旨鄭民始。副司直洪樂命權噵。竝無仕。故副司直鄭光漢身死勿論。各房郞廳。副司果柳誼。半熟馬一匹賜給。副司果朴天衡。前正言嚴思憲。前持平李洪載。前察訪姜★(亻+寅)。副司果李夔韓用龜。前正言尹行元。前佐郞李殷模。校理嚴思晩。 副司果宋樂李師濂。前持平呂萬永。持平李益運。副修撰金憙。正言李亮載。副司果林道浩黃昇源。禮曹正郞趙鼎鎭。前正言宋民載。兵曹佐郞鄭淵淳。副司果安廷玹。副校理李儒慶李泰永。前司諫李顯永。奉常正李謙彬。副校理李度默。正言朴天行。前掌令尹長烈。前正言李東稷。前持平李濟萬。副司果柳河源。 掌樂正趙尙鎭。前正言李鼎運。副修撰吳大益。前縣監沈基參。副校理沈有鎭。兵曹佐郞權以綱。 司諫李東郁。 修撰林蓍喆。 持平洪履健。 副司果李正薰。校理李敬一。持平尹得孚。 校理林濟遠。前應敎宋煥喆。前正言李延伋。兵曹佐郞李羽晋。 副修撰朴祐源。前正言韓晩裕。前獻納李命勳。 宗簿正南柱老。副修撰洪文泳。前修撰姜忱。前司諫金履禧。兵曹正郞趙時偉。修撰徐有成。 校理金翊休。前正言宋銓。修撰安聖彬。軍資正申致權。各兒馬一匹賜給。司僕正李在學。 副修撰沈煥之金宇鎭。副司果洪明浩。前校理曺遠振。竝日淺。校理鄭宇淳。前掌令尹弼秉。 副校理金勉柱。竝仕無。故校理朴在源。副司果尹行修。身死。竝勿論。謄錄郞廳。副正字閔孝克李日運李運彬。 副司果尹載命。 副正字權中憲。副司果尹履相。副正字李錫夏。前佐郞崔顯重。副正字柳文養。竝陞敍。工曹正郞朴長卨。副正字吳翼煥。前典籍許晪。副正字李益洙。前都事魚錫光。 副正字吳泰賢。前佐郞李祉永。副正字李顯道。 副司果韓永運。副正字洪聖淵。前佐郞柳儞。承文博士任長源。前佐郞徐配修。司正李之珩。副正字趙興鎭李尙度。副司果申史澳。前典籍權裕。副正字李祖承。前典籍李厚圭。副正字李萬永李百亨金熙采。各兒馬一匹賜給。前佐郞朴宗正。副正字朴奎淳。竝日淺。 副正字洪仁浩。 副司果權儐李爗李周顯。竝仕無。勿論。粉板郞廳前佐郞李壽咸金鎔。竝陞敍。前正言鄭益祚。 副司果安廷玹。前典籍尹㬦。副正字李魯春。前正言崔烜。持平李益運。副司果兪岳柱尹在醇權坪兪彥脩。正言李亮載。前掌令尹長烈。前佐郞李泰賢。前主簿洪秉益。 副司果任希遠。副正字李日運。工曹正郞朴長卨。副正字李益洙。司正李之珩。副正字李萬榮。 副司果宋樂。前主簿兪任柱。副司果權★(礻+嚴)。掌樂正朴聖泰。 副司果柳河源。前別提鄭喆祚。前佐郞柳星漢。前正言李東稷。兵曹佐郞李羽晋。前佐郞徐配修。副司果金光岳韓光植。副正字李運彬。 副司果尹行晋李祉永。典籍金孝眞。各兒馬一匹賜給。前正言宋民載。兵曹佐郞朴行淳。典籍黃仁炫。竝日淺。 兵曹佐郞崔守忱。副正字徐美修。 副司果趙城鎭。竝仕無。勿論。 敎曰。今此 實錄廳堂郞賞典中。一人雖兼數事。無得疊受。身死人勿論。遐方人中或有渾施賞典者。元傳敎付標。 又敎曰。  實錄廳補字官及分紙及校正一二等唱準計士等。令該衙門。相當窠分付料。員役工匠。參考定式。分等施賞後草記。 又敎曰。加資及準職陞敍人員。皆令今日政。見窠調用。
정조 5년 · 강
命在外玉堂臺諫許遞。
정조 5년 · 목
敎曰。在外玉堂臺諫許遞。玉堂則前望入之。臺諫則今日政差出。
정조 5년 · 강
御春塘臺。行居齋儒生試講製。試官李徽之黃景源鄭民始閔鍾顯金宇鎭徐鼎修鄭東浚。
정조 5년 · 목
自內詣春塘臺陞座訖。同副承旨鄭志儉曰。紹賢書院祭文。當製進。而有他配享位。何以爲之乎。予曰。同副何以知得乎。 志儉曰。考見禮曹謄錄。有所載矣。都承旨嚴璹曰。 先王朝壬子年。有一體致祭之事矣。予曰。祭文當依前製進。而更爲考例以稟。仍命兵曹郞廳。往守集春門。儒生入來後。 大司成率入事分付。入門單子。凡一百八人。又敎曰。追到儒生擧案。卽爲捧入。 試官率儒生入就庭。行四拜禮。以馬政爲策題。予曰。今此雨勢如許。且所試旣非賜之科。在前亦有本館製進之事。 大司成率往泮宮。使之製進。仍爲收券後。限門限來待政院。又敎曰。應講人。當落點以試。以此擧行事分付。仍命考抄啓文臣試券。 東浚進讀。徽之等考訖。命書等第坼封。三下一洪履健。三下鄭東浚徐鼎修李錫夏。以次出榜訖。命開講。生員李源城等。以次進講論語各一章。予詢文義。徽之等又問文義訖。收栍命退。 少頃還內。
정조 5년 · 강
推大司成閔鍾顯。
정조 5년 · 목
同副承旨鄭志儉啓言。殿庭應製。便是試場。而館吏之直入班中。已極駭然。諸生之離次雜沓。殊甚未安。 大司成不能檢飭之失。在所難免。請推考警責。從之。
정조 5년 · 강
召見京畿監司李亨逵。承旨金尙集。 實錄校正堂上蔡濟恭于誠正閣。